O anchetă epidemiologică are loc în Bosanci după ce un bărbat de 55 de ani a fost depistat cu coronavirus. Este vorba despre un localnic care s-a întors din Belgia în data de 4 martie.

Acesta nu a știut că trebuie să se autoizoleze la domiciliu și a mers la cumpărături și chiar la adunări, bărbatul făcând parte din „Oastea Domnului”.

În cursul zilei de luni bărbatul a mers singur la spital, pentru că se simțea rău, acuzând dureri de plămâni. Acesta a fost testat pentru depistarea coronavirusului și rezultatul a fost pozitiv.

Imediat după ce au aflat rezultatul testelor, autoritățile din Bosanci au intrat în alertă. Neculai Miron, primarul comunei Bosanci, a precizat că a reușit să identifice persoanele cu care bărbatul a intrat în contact.

În momentul de față o anchetă epidemiologică este în defășurare în localitate. Neculai Miron a precizat că bărbatul nu a știut că este bolnav, neavând simptome până luni.